Myl 108 laat tonge klap - Tourism - Erongo
Wednesday, April 21st, 2021 23:52:29
Namibia Wildlife Resorts (NWR) was vroeër vanjaar vuur en vlam om opknappingswerk by Myl 108 se kampeerterrein te begin, maar met vakansiegangers reeds daar, is die bouery steeds aan die gang.
Mufaro Nesongano; Namibia Wildlife Resorts; ". . . tydens inperkings kon ons (NWR) nie die geld beskikbaar stel nie."
Bouers besig met konstruksie werk by Myl 108. Foto Bygedra
Vakansiegangers wat beplan het om by die nuut opgeknapte Myl 108-kampeerterrein hul feesseisoen deur te bring, is met 'n wrang smaak in die mond gelaat met hul beplande rus en vrede wat te midde van bougeraas moet plaasvind.
"Jy moet eers jou eie staanplek van die bourommel skoonmaak. Werkers omsingel jou tent terwyl hulle rioolpype installeer. Sementmengers raas harder as die branders van die see reg langsaan jou. Teen N$400 'n aand en 3 000 km ver se reis, is dit beslis nie die vakansie waarna mens uitsien ná hierdie aaklige 2020 nie," skryf Schalk Rabe in die sosiale media.
Rabe sê sy gesin kom kamp sedert 1984 elke jaar hier en het vanjaar 3 000 km gereis om in die middel van die bouwerk te kamp.
Jack Enright, 'n verteenwoordiger vir die groep wat die opgradering aan NWR voorgestel het, het in 'n sosialemediaplasing geantwoord.
"Op ses kampplekke vind ontwikkeling plaas. Daar is meer as 150 ander staanplekke waar mens kan kamp."
Enright het aan Erongo 24/7 gesê hy verneem Rabe was vasbeslote om op hierdie spesifieke kampplek te staan weens hul gewoonte om elke jaar op dieselfde staanplek te kamp.
"As hy twee plekke noord geskuif het, was dit nie 'n probleem nie," sê Enright wat geweier het om enige verdere kommentaar te lewer.
Volgens NWR se woordvoerder, Mufaro Nesongano, moes die opknappingswerk vroeg in Desember voltooi gewees het, maar die proses is deur die pandemie vertraag.
"Dit is geen geheim die toerismebedryf is vanjaar in 'n finansiële verknorsing nie en daarom moes ons geld wat vir hierdie opknappings bestem was, gebruik om kop bo water te hou."
Die groep wat die opknappings voorgestel het sou oorspronklik die geld verskaf, maar vir die NWR was dit meer logies om dit self te finansier.
"Hierdie besluite is voor die inperkings geneem en tydens inperkings kon ons net nie die geld beskikbaar stel nie," sê hy.
Nesongano vertel die span woeker om die proses so gou as moontlik af te handel, maar kan geen sperdatum verskaf nie.
"Ons kan nog nie 'n datum gee nie. As ons 'n datum gee, verbind ons onsself daaraan. Ons sal egter aankondig wanneer dit voltooi is, maar ons wil hê die publiek moet weet dat ons so gou as moontlik maak."